पाएं अपने शहर की ताज़ा ख़बरें और फ्री ई-पेपरडाउनलोड करें
श्रमिक दिवस पर शनिवार को श्रम संगठनों के ऑनलाइन कार्यक्रम हुए। वक्ताओं ने कहा कि पिछले लॉकडाउन की तरह इस साल भी मजदूरों का पलायन जारी है। पिछले साल करीब 25 हजार प्रवासी मजदूरों ने पलायन किया था। इसमें से 50 फीसदी नहीं लौटे, जबकि औद्योगिक क्षेत्रों के करीब 50 हजार मजदूरों ने भी रोडवेज और अन्य जरियों से अपने घर का रुख कर लिया। संक्रमण की दूसरी लहर के बीच हॉस्पिटल में बेड की मारामारी और रोजी-रोटी के संकट के बाद संगठित हो या असंगठित क्षेत्र, हर तरफ मजदूर के सामने मुश्किल परिस्थितियां पैदा हो गई हैं।
एक्टू के प्रदेशाध्यक्ष शंकरलाल चौधरी ने कहा कि प्रदेश और केंद्र सरकार की विफलता के चलते पलायन फिर से शुरू हो गया है। उदयपुर में सर्राफा व्यवसाय से जुड़े बंगाल के करीब 2 हजार कामगार भी सावों का सीजन देख आस लेकर बैठे थे, लेकिन वे भी प्रभावित हुए हैं। छोटी औद्योगिक इकाइयों, मार्बल प्रोसेसिंग यूनिट्स, उत्पादन के काम भी बाधित हुए हैं। यहां उत्तरप्रदेश, बिहार, छत्तीसगढ़, बंगाल जैसे राज्यों से बड़ी संख्या में प्रवासी मजदूर काम की तलाश में आते हैं। लॉकडाउन धीरे-धीरे खुलने के साथ बहुत से मजदूर लौटे, लेकिन इस आंशिक लॉकडाउन ने प्रवासी श्रमिकों के सामने बेरोजगारी, भुखमरी का संकट पैदा कर दिया। सरकारें इनके लिए पुख्ता इंतजाम नहीं कर रहीं। सरकार की ओर से मॉनिटरिंग सेल स्थापित की जानी चाहिए थी।
पूंजीवादी व्यवस्था का क्रूर चेहरा दिखा : सीटू
सीटू के जिला अध्यक्ष राजेश सिंघवी ने कहा कि कोरोना वायरस ने पूंजीवादी व्यवस्था के क्रूर चेहरे को उजागर किया है। माछला मगरा स्थित सीटू कार्यालय पर मजदूर दिवस पर झंडारोहण भी हुआ। किसान नेता विजेंद्र सिंह चौधरी, लाल झंडा ऑटो चालक यूनियन, निर्माण मजदूर एकता यूनियन के अध्यक्ष मुनव्वर खान, टूरिस्ट और ट्रैवल्स बस चालक एकता यूनियन के उपाध्यक्ष पप्पू उपाध्याय भी मौजूद थे। एक्टू ने मुख्यमंत्री को ज्ञापन के जरिए मांगें बताईं। राज्य सचिव सौरभ नरूका ने कहा कि भाजपा सरकार के लिए देश को कोविड आपदा से बचाना प्राथमिकता कभी भी नहीं थी। भाकपा-माले की केंद्रीय कमेटी सदस्य सुधा चौधरी ने कहा कि जनता के मूल सवालों से ध्यान हटाने के लिए भाजपा खुले रूप से साम्प्रदायिक राजनीति कर रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva zho_Hant eng_Latn